Kaapse winkelsentrum se dak val in(Foto: Stand Against E-Toll and Corruption/Twitter) ’n Deel van die dak by die Somerset-winkelsentrum in die Wes-Kaap het Donderdagoggend ineengestort. Jermaine Carelse, woordvoerder van die brandweer- en reddingsdiens in Kaapstad, sê hulle is net voor 10:00 na die winkelsentrum in Somerset-Wes ontbied. Hy bevestig dat die dak omstreek 09:30 naby Wimpy en Clicks meegegee het. Carelse sê dit wil voorkom asof dit dieselfde deel van die dak is wat ook in 2018 inmekaar gestort het. Toe die dak in 2018 ineengestort het (Foto: Arrive Alive, Twitter) ER24, Wes-Kaapse nooddienste, en die Kaapse brand-en reddingsdiens is Donderdagoggend na die toneel ontbied. Russel Meiring, woordvoerder van ER24, het bevestig dat niemand ernstig beseer is nie. Een vrou het ligte beserings opgedoen. Sy wou egter nie hospitaal toe geneem word nie. Die gedeelte waar die dak wat ineengestort het, is tans vir veiligheidsdoeleindes afgesper. Verskeie winkelgangers het rondgestaan en kyk na die plafonpanele, pale en kabels wat uit die dak uithang. Dit is nog nie bekend waarom die dak weer inmekaar gestort het nie.